Lukáš Machala

JUDr. Mgr. Lukáš Machala (* 20. apríl 1974, Prešov) je slovenský krajne pravicový politik, právnik (advokát), bývalý hokejový funkcionár a žurnalista.

V čase štvrtej Ficovej vlády (od roku 2023) pôsobí ako generálny tajomník služobného úradu Ministerstva kultúry. Podľa niektorých politických komentátorov skutočný vplyv na slovenské ministerstvo kultúry nemá ministerka Martina Šimkovičová, ale ako sivá eminencia vystupujúci Machala.

Machala je silne prepojený so slovenským konšpirátorským prostredím a viaceré konšpiračné teórie propaguje a šíri (pozri kapitolu Konšpiračné teórie).

 Životopis 
Narodil sa v roku 1974 v Prešove. Jeho otcom bol slovenský, politicky exponovaný spisovateľ, novinár a publicista Drahoslav Machala. V roku 1993 nastúpil Machala na štúdium práva a žurnalistiky na Univerzite Komenského v Bratislave. Štúdium práva ukončil v roku 1999, štúdium žurnalistiky už v roku 1996. Počas štúdia zároveň pracoval ako redaktor zahraničnopolitického oddelenia Tlačovej agentúry Slovenskej republiky. V rokoch 1994 až 1996 bol marketingovým manažérom v spoločnosti UNILEVER Slovensko. Od roku 1996 pôsobil ako redaktormoderátor Slovenskej televízie v redakcii spravodajstva a publicistiky. V televízii skončil v roku 2000, keď sa zároveň stal advokátskym koncipientom v advokátskej kancelárii Blaha, Erben & Partneri, kde pôsobil dva roky.

V roku 2002 získal titul JUDr. s témou práce Transformácia práva duševného vlastníctva po roku 1989. V rokoch 2002 až 2004 pracoval ako riaditeľ právneho odboru Poštovej banky. Od roku 2004 pôsobil ako advokát. V rokoch 2006 až 2007 pôsobil ako člen Realizačnej komisie známkovej tvorby Slovenskej pošty a následne v rokoch 20072008 ako riaditeľ Kancelárie predsedu Úradu pre normalizáciu, metrológiu a skúšobníctvo Slovenskej republiky. V roku 2008 sa stal členom Rady Slovenskej televízie. 

V rokoch 2010 až 2020 pôsobil ako prezident Hockey club Petržalka a následne dva roky (do 2022) ako viceprezident klubu. V rokoch 2011 až 2016 vykonával tiež advokátsku prax. V roku 2014 bol zvolený za člena Výkonného výboru Slovenského zväzu ľadového hokeja a pôsobil aj ako predseda Legislatívnej komisie SZĽH a predseda Licenčnej komisie SZĽH. 

V rokoch 20162020 bol poradcom predsedu Národnej rady Slovenskej republiky Andreja Danka a členom predsedníctva SNS. V roku 2017 pôsobil krátkodobo aj ako šéf služobného úradu na ministerstve školstva pod ministerkou Martinou Lubyovou. Navonok dobrovoľne, v skutočnosti však asi pod tlakom SNS z funkcie odstúpil po tom, čo médiá upozornili na jeho záľubu v konšpiračných teóriách. (pozri kapitolu Konšpiračné teórie) V parlamentných voľbách v roku 2020 neúspešne kandidoval z 27. miesta na kandidátke Slovenskej národnej strany na post poslanca Národnej rady Slovenskej republiky. Po prehre vo voľbách pôsobil ako advokát a ako konateľ akvaparku Thermal Corvinus vo Veľkom Mederi. Pridal sa zároveň k hnutiu Republika, ktoré založili odídenci z ĽSNS zoskupení okolo Milana Uhríka a Milana Mazureka. V auguste 2022 zo strany odišiel, podľa vlastných slov preto, že nemá rád „ideológiu neonacizmu a ľudáctva“. Machala tiež nesúhlasil s vedením strany, svojím postavením v nej a úlohami, ktoré mal dostávať.

Po voľbách v roku 2023 (v čase, keď funkciu ministerky zastávala Martina Šimkovičová) bol 14. novembra 2023 vymenovaný do funkcie generálneho tajomníka služobného úradu Ministerstva kultúry Slovenskej republiky. V auguste 2024 bol vymenovaný za člena Rady STVR. Pre zmeny, ktoré v danom období ministerstvo vykonalo, bol Machala povedľa ministerky Šimkovičovej predmetom značnej verejnej kritiky (pozri Martina Šimkovičová#Ministerka kultúry).

V minulosti bol poslancom miestnej časti Bratislava-Dúbravka.

 Kontroverzie 
Machala je kritikom multikulturalizmu, ktorý podľa neho ničí pôvodnú európsku kultúru. Bol tiež autorom viacerých homofóbnych vyjadrení. LGBT+ hnutie obviňuje z extrémizmu a v slovenskom národnom záujme je podľa neho nekompromisne a jednoznačne zastaviť „queer šialenstvo“. Ministerstvo kultúry má podľa Machalu podporovať a hájiť iba „tradičné hodnoty“ a nemá podporovať „nič, čo vybočuje z normy“. Pre zmeny, ktoré nastali v politike Ministerstva kultúry v čase, keď na ňom Machala pôsobil (a pôsobí), bol Machala (povedľa ministerky Šimkovičovej) predmetom značnej spoločenskej kritiky (pozri Martina Šimkovičová#Ministerka kultúry).

Kritizuje „sionistický“ Izrael za jeho útoky v pásme Gazy, ku ktorým Izrael pristúpil po útoku hnutia Hamás na jeho územie (útok Hamásu na Izrael).

 Konšpiračné teórie 
Machala publikoval statusy o iluminátoch, ktorí mali pripravovať tretiu svetovú vojnu a ktorí mali chcieť prostredníctvom islamu zničiť európsku spoločnosť. Proti tomuto zoskupeniu mal podľa Machalu ako záchranca bojovať ruský prezident Vladimír Putin. V roku 2014 tvrdil o kríze na Krymskom polostrove, že je iba zámienkou či testom USA, či je načase začať imperiálnu vojnu. Počas pandémie COVID-19 šíril Machala vymyslené čísla počtu obetí, ktoré mali dokazovať, že na COVID-19 údajne zomiera oveľa menej ľudí. Opakovane šíril fámy o chemtrail (konšpiračná teória o škodlivom práškovaní ľudí lietadlami), ktorých existenciu dokazoval „pokusom“ so snehovou guľou, ktorú nedokázal roztopiť plameň sviečky. Na otázku novinára, či by vo verejnoprávnej televízii mali dostávať priestor v diskusii aj ľudia, ktorí tvrdia, že Zem je plochá, Machala odpovedal: „Je podložené, že je Zem guľatá? Ja sa vážne pýtamje to podložené? Boli ste vo vesmíre? Nebol, ja tiež nie, neviem.“

Po tom, čo sa po voľbách 2023 slovenskou ministerkou kultúry stala Martina Šimkovičová, ktorá je sama spájaná s dezinformačným prostredím a ktorej rétorika sa niekedy ponáša na jazyk krajne pravicového prostredia, bol Machala vymenovaný za generálneho tajomníka služobného úradu ministerstva. Ministerstvo následne zastavilo financovanie boja proti dezinformáciám. Jedným zo subjektov, ktoré sa venujú boju proti dezinformáciám, je aj Denník N, ktorý od roku 2017 vydáva vzdelávacie príručky pre školy a vzdeláva žiakov o dezinformáciách a sociálnych sieťach. V auguste 2024 sa Machala na ruskej sieti Telegram vyjadril v zmysle, že Denník N na školách skončil.

 Referencie 

Kategória:Politici SNS (1990)
Kategória:Slovenskí politici
Kategória:Slovenskí advokáti
Kategória:Slovenskí právnici
Kategória:Absolventi Právnickej fakulty Univerzity Komenského v Bratislave
Kategória:Absolventi Filozofickej fakulty Univerzity Komenského v Bratislave
Kategória:Konšpirační teoretici
Kategória:Slovenskí televízni moderátori
Kategória:Osobnosti z Prešova